RÅDETS FORORDNING (EF) Nr. 1087/97 af 9. juni 1997 om tilladelse til indførsel på De Kanariske Øer af tekstilvarer og beklædningsgenstande samt visse kontingentomfattede varer med oprindelse i Kina uden kvantitative restriktioner eller foranstaltninger med tilsvarende virkning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Ifølge Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer (1) kan Rådet på anmodning af de spanske myndigheder træffe afgørelse om undtagelser, hvad angår de bestemmelser i Fællesskabets handelspolitik, som finder anvendelse på De Kanariske Øers område;

Spanien har anmodet om sådanne undtagelser og om, at de kvantitative restriktioner, der gælder inden for Fællesskabets område for indførsel af tekstilvarer og beklædningsgenstande samt visse kontingentomfattede varer med oprindelse i Kina, ikke skal gælde for varer, der er bestemt til forbrug på De Kanariske Øer;

i betragtning af de særlige begrænsninger, De Kanariske Øer er underlagt, den frie handelsordning, der gjaldt på øerne ved Spaniens tiltrædelse og det ubetydelige omfang af den pågældende handel, forekommer det hensigtsmæssigt at vedtage en sådan undtagelse;

det er hensigtsmæssigt at vedtage bestemmelser med henblik på dels at sikre, at de varer, som er omfattet af undtagelsen fra ordningen med kvantitative restriktioner, udelukkende er bestemt til det kanariske hjemmemarked, og dels at muliggøre, at Kommissionen regelmæssigt kan blive informeret om indførslernes og videreforsendelsernes omfang;

i tilfælde, hvor de pågældende varer forsendes videre til resten af Fællesskabets toldområde, skal foranstaltningerne vedrørende de kvantitative restriktioner tages i anvendelse; til det formål skal varerne ledsages af kontroldokumenterne T5, indtil de når toldstederne, hvor de først bliver ekspederet til fri omsætning mod fremvisning af disse dokumenter, for således at sikre, at de underlægges foranstaltningerne -

UDSTEDT FØLGENDE FORORDNING:

Artikel 1

Tekstilvarer henhørende under kapitel 50 til 63 i den kombinerede nomenklatur samt de tekstilvarer, der figurerer i bilag II til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83 (2), kan indføres på De Kanariske Øer uden kvantitative restriktioner eller andre foranstaltninger med tilsvarende virkning.

Artikel 2

1. Foranstaltningerne i artikel 1 gælder udelukkende for varer, der er bestemt for det kanariske hjemmemarked.

2. De kompetente spanske myndigheder træffer de nødvendige foranstaltninger for at sikre overholdelsen af stk. 1 i overensstemmelse med de relevante fællesskabsbestemmelser om særlige anvendelsesformål, der er fastsat i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3).

Artikel 3

1. I tilfælde hvor de varer, der er omfattet af foranstaltningerne i artikel 1, forsendes videre til resten af Fællesskabets toldområde, skal de kompetente spanske myndigheder træffe de nødvendige foranstaltninger til opkrævning af den fælles toldtarifs told i overensstemmelse med artikel 2, stk. 2, i Rådets forordning (EF) nr. 527/96 af 25. marts 1996 om midlertidig suspension af de autonome satser i den fælles toldtarif og om gradvis indførelse af satserne i den fælles toldtarif ved indførsel af visse industrivarer til De Kanariske Øer (4). For de pågældende varer gælder derudover de relevante handelspolitiske foranstaltninger, der er fastlagt i nedenstående forordninger, som finder anvendelse herfor:

- Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande (5)

- Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel (6)

- forordning (EF) nr. 519/94.

2. Enhver forsendelse af de pågældende varer skal ledsages af et kontroleksemplar T5 udstedt i overensstemmelse med artikel 472-484 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (7).

3. Udstedelsen af kontroleksemplaret T5 er betinget af, at den pågældende EF-indførselstilladelse forelægges i original eller kopi.

4. Kontroleksemplaret T5, som udstedes af afgangsstedet, skal indeholde følgende oplysninger:

- i rubrik 8 »Modtager«: navnet på indehaveren af EF-indførselstilladelsen

- i rubrik 104:

»Mercancías que deben someterse, para su despacho a consumo fuera de las islas Canarias, a las restricciones cuantitativas aplicables en la Comunidad

Reglamente (CE) nr.. . .Derogación en las islas Canarias de las restricciones cuantitativas«

(Varer, der før de ekspederes til fri omsætning uden for De Kanariske Øer, skal underlægges de kvantitative restriktioner, som gælder inden for Fællesskabet)

(Forordning (EF) nr. . . . Undtagelse på De Kanariske Øer fra de kvantitative restriktioner).

5. Forsendelsesdokumentet, som ledsager de varer, der i overensstemmelse med artikel 311, litra c) i forordning (EØF) nr. 2454/93, henføres under proceduren for intern fællesskabsforsendelse, skal i rubrik 44 indeholde en henvisning til det pågældende kontroleksemplar T5.

6. De kompetente myndigheder på bestemmelsesstedet afskriver i givet fald den mængde, der er anført i indførselstilladelsen.

Artikel 4

For de i artikel 1 anførte varer, der inden for Fællesskabets område er underlagt kvantitative restriktioner eller andre tilsynsforanstaltninger, skal de kompetente spanske myndigheder senest den 15. i hver måned give Kommissionen meddelelse om omfanget af de indførsler, der i løbet af den forgangne måned er foretaget under påberåbelse af de herfor vedtagne undtagelser, og i påkommende tilfælde om de forsendelser, som er foretaget til resten af Fællesskabets toldområde.

Artikel 5

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 9. juni 1997.

På Rådets vegne

G. ZALM

Formand

(1) EFT nr. L 171 af 29. 6. 1991, s. 1.

(2) EFT nr. L 67 af 10. 3. 1994, s. 89. Forordningen er senest ændret ved forordning (EF) nr. 1897/96 (EFT nr. L 250 af 2. 10. 1996, s. 1).

(3) EFT nr. L 302 af 19. 10. 1992, s. 1. Forordningen er ændret ved tiltrædelsesakten af 1994.

(4) EFT nr. L 78 af 28. 3. 1996, s. 1.

(5) EFT nr. L 275 af 8. 11. 1993, s. 1. Forordningen er senest ændret ved forordning (EF) nr. 2231/96 (EFT nr. L 307 af 28. 11. 1996, s. 1).

(6) EFT nr. L 67 af 10. 3. 1994, s. 1. Forordningen er senest ændret ved forordning (EF) nr. 1937/96 (EFT nr. L 255 af 9. 10. 1996, s. 4).

(7) EFT nr. L 253 af 11. 10. 1993, s. 1. Forordningen er senest ændret ved forordning (EF) nr. 2153/96 (EFT nr. L 289 af 12. 11. 1996, s. 1).